Príloha č. 2

Výklad základných pojmov 
návrhu koncepcie vzdelávania štátnych zamestnancov 

Adaptačné vzdelávanie – druh prehlbovania kvalifikácie, ktoré absolvuje čakateľ počas prípravnej štátnej služby. Jeho súčasťou je odborná príprava čakateľa na získanie osobitných kvalifikačných predpokladov podľa osobitného predpisu, ak sa táto vyžaduje pre vykonávanie štátnej služby na príslušnom štátnozamestnaneckom mieste.

Akreditácia - štátne odborné posúdenie kvality a realizovateľnosti projektu vzdelávania  z hľadiska požadovaných cieľov, a tým overenie spôsobilosti vzdelávacej inštitúcie poskytovať vzdelávanie na základe splnenia podmienok ustanovených právnymi predpismi (zákon č. 386/1997 Z. z. o ďalšom vzdelávaní, zákon č. 172/1990 o vysokých školách v znení neskorších predpisov). 

Certifikát - osvedčenie o absolvovaní vzdelávacej akcie (vzdelávacieho programu, bloku alebo modulu) a získaní kompetencií potrebných na výkon určitej činnosti. Inštitúcia, ktorá vydáva certifikát, musí byť na to akreditovaná povereným orgánom podľa právneho predpisu. 

Cieľ vzdelávania - predpokladaný výsledok vzdelávania.
 
Cieľová skupina vzdelávania - skupina štátnych zamestnancov, ktorým je určený vzdelávací projekt alebo program.

Dištančné vzdelávanie - multimediálna forma riadeného štúdia, ktorá poskytuje nové vzdelávacie príležitosti a podporné vzdelávacie služby pre spravidla samostatne študujúcich dospelých účastníkov, kde hlavnú zodpovednosť za priebeh a výsledky vzdelávania spočívajú na študujúcich, ktorí sú oddelení od vyučujúcich (konzultantov). Základnými znakmi dištančného vzdelávania sú:
•	Prevažuje priestorové oddelenie vyučujúceho a študujúceho.
•	Dôraz na individuálne štúdium, pričom obsah vzdelávania je závislý od osobného výberu účastníka.
•	Individuálne tempo osvojovania učiva.
•	Počítačové interaktívne programy na disketách, CD a pod.
•	Využívanie technických komunikačných spojení (pošta, telefón, satelit) k odovzdávaniu poznatkov a ku komunikácii so študujúcimi a so vzdelávacou inštitúciou, resp. lektorom (konzultantom, tútorom). 
Kvalita dištančného vzdelávania závisí aj od poskytovania podporných vzdelávacích služieb v študijných a konzultačných strediskách dostupných všetkým účastníkom, predovšetkým od kvalitne spracovaných študijných materiálov.

Ďalšie vzdelávanie štátnych zamestnancov (pre potreby koncepcie len „vzdelávanie štátnych zamestnancov“) - jeden z prostriedkov odborného rastu a rozvoja profesijnej kariéry štátnych zamestnancov a označuje nepretržitý proces zvyšovania a prehlbovania kvalifikácie štátnych zamestnancov v priebehu trvania ich štátnozamestnaneckého pomeru. Je pokračovaním vzdelávania pred vymenovaním do štátnej služby a nadväzuje na kvalifikáciu, ktorá ním bola nadobudnutá. 

ECDL (Europen Computer Driving Licence) - kvalifikačný program na získanie a preukázanie digitálnej gramotnosti (t. j. vedomostí a zručností potrebných pre efektívne využívanie informačných a komunikačných technológií). Odborným garantom programu je európska asociácia informatických spoločností CEPIS. Tento program je založený na ECDL štandarde, t. j. na jednotnom schválenom okruhu základných vedomostí a zručností potrebných pre efektívne používanie informačných a komunikačných technológií (IKT) a na predpísanom spôsobe  preukázania vedomostí a zručností.

E - learning -  metóda vzdelávania založená na učení sa vzdelávaného prostredníctvom informačných technológií.  

Interné vzdelávanie - vzdelávanie štátnych zamestnancov, ktorého organizáciu zabezpečuje osobný úrad, prípadne iný organizačný útvar príslušného služobného úradu. 

Externé vzdelávanie - vzdelávanie štátnych zamestnancov, ktorého organizáciu zabezpečí vzdelávacia inštitúcia alebo iný služobný úrad.

Manažér vzdelávania v štátnej službe - štátny zamestnanec, ktorý je predstavený a v opise činností štátnozamestnaneckého miesta má definovanú rozhodovaciu právomoc v oblasti vzdelávania.  

Metóda vzdelávania - spôsob (postup) zámerného usporiadania činností a opatrení na realizáciu vzdelávacieho procesu  a jeho účinnosti v smere k vzdelávanému (poslucháčovi) tak, aby sa čo najefektívnejšie dosiahol vzdelávací cieľ. Ide o spôsob výučby za daných podmienok. Výber metód vzdelávania ovplyvňujú ciele vzdelávania, princípy vzdelávania, obsah vzdelávania, časové a materiálne podmienky, osobnosť lektora. Najčastejšie sa členia na metódy monologické (odovzdávanie informácií, prednáška), dialogické (rozhovor, diskusia), problémové (situačná m. – prípadové štúdie, simulačné hry, inscenačná m. – hranie rolí, brainstorming - tvorba nových nápadov), praktické (nácvik a výcvik zručností), metódy vzdelávania na pracovisku (coaching - dlhodobejšie inštruovanie, vysvetľovanie, pripomienkovanie a periodická kontrola výkonu pracovníka zo strany nadriadeného alebo školiteľa - kouča, mentoring - školený zamestnanec si sám vyberá radcu - mentora). 

Minimálny štandard vzdelávania - minimum vedomostí a zručností, ktoré si musí štátny zamestnanec osvojiť, aby bol spôsobilý profesionálne vykonávať štátnozamestnanecké činnosti v súlade s požiadavkami, ktoré sú všeobecné pre všetkých štátnych zamestnancov, v nadväznosti na príslušný druh štátnej služby, špecifický odbor štátnej služby alebo na príslušnú štátnozamestnaneckú funkciu. 

Rámcový vzdelávací program - rámcové tematické okruhy vzdelávania s vymedzením ich časového rozsahu, ktoré slúžia ako východisko pre spracovanie vzdelávacích modulov, blokov a programov.

Referent vzdelávania – štátny zamestnanec, ktorého priamym nadriadeným je manažér  vzdelávania a ktorému z opisu činností štátnozamestnaneckého miesta vyplývajú úlohy v oblasti vzdelávania štátnych zamestnancov. 

Spoločný základ vzdelávania v prípravnej štátnej službe - požadované vedomosti z oblasti právneho poriadku Slovenskej republiky, zákona o štátnej službe a Etického kódexu, organizačné a komunikačné schopnosti, ktoré by si mal osvojiť a ovládať každý štátny zamestnanec.

Špecialisti v oblasti riadenia ľudských zdrojov – štátni zamestnanci (spravidla na osobnom úrade), ktorí zabezpečujú plánovanie, organizáciu, realizáciu a hodnotenie personálnych činností (výber a rozmiestňovanie štátnych zamestnancov,  systemizácia štátnozamestnaneckých miest, vzdelávanie a podobne) v služobnom úrade.

Špecialisti vzdelávania – manažéri a referenti vzdelávania, ktorí zabezpečujú vzdelávanie zamestnancov služobného úradu ako hlavnú činnosť alebo kumulovane s inou personálnou činnosťou. 

Špeciálne odbory štátnej služby - sú odbory štátnej služby na jednom alebo vo viacerých služobných úradoch.

Všeobecné odbory štátnej služby - sú odbory štátnej služby na každom služobnom úrade alebo na väčšine služobných úradov.

Vzdelávací blok - ucelená študijná jednotka skladajúca sa zo samostatných monotematických modulov.

Vzdelávací modul - ucelená monotematická študijná jednotka so samostatnou tematickou skladbou a učebnými cieľmi.

Vzdelávací program - ucelený vzdelávací komplex vytvorený kombinovaním rôznych vzdelávacích modulov a blokov s cieľom vytvoriť čiastkový alebo ucelený študijný program. Väčšinou tematicky uzatvorený počet lekcií určitého kurzu. Študujúcemu môžu byť stanovené povinné moduly (prioritné vzdelávacie moduly), ktoré si môže individuálne doplniť a zostaviť tak vlastný vzdelávací program.

Vzdelávací projekt - základný dokument, ktorý je spracovávaný pri príprave vzdelávacieho podujatia. Obsahuje informácie o vzdelávacom podujatí, o jeho cieľoch, cieľových skupinách, obsahu, organizátorovi vzdelávacieho podujatia, jeho lektorskom, finančnom, materiálnom a organizačnom zabezpečení, spôsobe vyhodnocovania priebehu vzdelávacieho podujatia a spôsobe jeho ukončenia.